KOMMISSIONENS FORORDNING (EF) Nr. 508/2006
af 29. marts 2006
om ændring af forordning (EF) nr. 174/1999 for så vidt angår eksportlicenser for mælkepulver, der udføres til Den Dominikanske Republik
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter (1), særlig artikel 30, stk. 1, og
ud fra følgende betragtninger:
(1)
Artikel 20a i Kommissionens forordning (EF) nr. 174/1999 af 26. januar 1999 om særlige gennemførelsesbestemmelser til Rådets forordning (EØF) nr. 804/68 for så vidt angår anvendelsen af eksportlicenser og eksportrestitutioner for mælk og mejeriprodukter (2) fastsætter regler for forvaltningen af mælkepulverkontingentet for udførsel til Den Dominikanske Republik i henhold til det aftalememorandum mellem Fællesskabet og Den Dominikanske Republik, der blev godkendt ved Rådets afgørelse 98/486/EF (3).
(2)
På baggrund af den stigende interesse for mælkepulver i detailsalgspakninger i Den Dominikanske Republik er det hensigtsmæssigt at medtage kode 0402 10 11 9000 i listen over produkter, for hvilke der kan udstedes eksportlicens i henhold til artikel 20a i forordning (EF) nr. 174/1999.
(3)
Da der kan gå lang tid mellem den dag, hvor licensansøgningen indgives, og det tidspunkt, hvor den faktiske udførsel finder sted, har erfaringerne vist, at det er meget vanskeligt at forudse, hvordan produktet endeligt er emballeret på udførselsdagen. For at løse dette problem bør det være muligt at udskifte produkter, såfremt de har den samme eksportrestitutionssats, og såfremt eksportøren fremsætter anmodning herom inden udførselsformaliteterne gennemføres.
(4)
Artikel 20a, stk. 4, litra a), forbeholder en del af kontingentet for de eksportører, der kan godtgøre, at de har udført de pågældende produkter i hvert af de tre seneste kalenderår før perioden for indgivelse af ansøgninger. Som følge af særlige, midlertidige omstændigheder i Den Dominikanske Republik ser det ud til, at nogle traditionelle importører ikke har været i stand til reelt at udføre i et af referenceårene, selv om de kan godtgøre, at de har haft en regelmæssig eksport. Det er derfor hensigtsmæssigt at udvide referenceperioden.
(5)
Forordning (EF) nr. 174/1999 bør ændres i overensstemmelse hermed.
(6)
Foranstaltningerne i denne forordning er i overensstemmelse med udtalelse fra Forvaltningskomitéen for Mælk og Mejeriprodukter -
UDSTEDT FØLGENDE FORORDNING:
Artikel 1
I artikel 20a i forordning (EF) nr. 174/1999 foretages følgende ændringer:
1)
I stk. 3 indføjes kode 0402 10 11 9000 før kode 0402 10 19 9000.
2)
Stk. 4, litra a), affattes således:
»a)
den første del, der er på 80 % eller 17 920 t, fordeles mellem de eksportører i Fællesskabet, der kan godtgøre, at de har udført de i stk. 3 nævnte produkter til Den Dominikanske Republik i mindst tre af de seneste fire kalenderår før perioden for indgivelse af ansøgninger«.
3)
Der indsættes følgende som stk. 18:
»18. Uanset artikel 5, stk. 1, kan licensindehavere på anmodning få koden i rubrik 16 i eksportlicensen ændret til en anden kode, der er nævnt i stk. 3 i nærværende artikel, og som har samme restitutionssats.
Anmodningen skal indgives, inden gennemførelsen af de formaliteter, der er nævnt i artikel 5 eller 26 i forordning (EF) nr. 800/1999.
Senest to arbejdsdage efter kodens ændring giver medlemsstatens myndigheder Kommissionen meddelelse om:
a)
licensindehaverens navn og adresse
b)
licensens eller partiallicensens løbenummer og udstedelsesdag
c)
den oprindelige kode
d)
den endelige kode.«
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Den anvendes kun for eksportlicenser, der er ansøgt om efter artikel 20a i forordning (EF) nr. 174/1999 fra og med 1. april 2006.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. marts 2006.